གྲེལ་པ་རྒྱུད་དོན་རབ་ཏུ་གསལ་བར་བྱེད་པ།
སྡུག་གཟུགས་འཆང་བ་སྟེ། བདུད་ལ་སོགས་པའི་དགྲ་ཐམས་ཅད་འཇོམས་པ་ལ་དཔའ་ཞིང་།
གང་གིས་ཀྱང་མི་འཇིགས་པར་བརྟན་པའི་གཟུགས་དང་། ཤིན་ཏུ་དྲག་ཅིང་མི་ཟད་པར་
འཇིགས་སུ་རུང་བའི་ཁྲོ་བོའི་གཟུགས་འཛིན་པའི་ཕྱིར།
༈ གཉིས་པ་རྒྱས་པར་བཤད་པ་ལ་གཉིས། གཞན་དོན་སྒྲུབ་པའི་ལམ་དང་། འབྲས་
བུ་མངོན་དུ་བྱེད་ཚུལ་ལོ། །དང་པོ་ལ་བཞི། ཇི་ལྟར་མཛད་པའི་ཚུལ། མཛད་པ་པོའི་རྣམ་པ།
ལམ་རང་གི་ངོ་བོ། ལམ་གྱིས་ངེས་པར་འབྱུང་ཚུལ་ལོ། །དང་པོ་ནི། ལག་པ་བརྒྱ་པོ་ཀུན་བསྐྱོད་
ཅིང་། །གོམ་པའི་སྟབས་ཀྱིས་གར་བྱེད་པ། །དཔལ་ལྡན་ལག་པ་བརྒྱས་གང་ལ། །ནམ་མཁའ་
ཁྱབ་པར་གར་བྱེད་པ། །ས་ཡི་དཀྱིལ་འཁོར་གཞི་ཡི་ཁྱོན། །རྐང་པ་ཡ་གཅིག་མཐིལ་གྱིས་
གནོན། །རྐང་མཐེབ་སེན་མོའི་ཁྱོན་གྱིས་ཀྱང་། །ཚངས་པའི་ཡུལ་ས་རྩེ་ནས་གནོན། །དོན
གཅིག་གཉིས་མེད་ཆོས་ཀྱི་དོན། །དམ་པའི་དོན་ནི་འཇིག་པ་མེད། །རྣམ་རིག་སྣ་ཚོགས
གཟུགས་དོན་ཅན། །སེམས་དང་རྣམ་ཤེས་རྒྱུད་དང་ལྡན། །དངོས་དོན་མ་ལུས་རྣམས་ལ་
དགའ། །སྟོང་པ་ཉིད་དགའ་འདོད་ཆགས་བློ། །སྲིད་པའི་འདོད་ཆགས་སོགས་སྤངས་པ། །སྲིད་
གསུམ་དགའ་བ་ཆེན་པོ་སྟེ། །ཞེས་པ་སྟེ། སྒེག་པ་དང་དཔའ་བ་ལ་སོགས་པ་གར་གྱི་བྱེ་བྲག་
གིས། ཕྱག་བརྒྱ་དང་། ཞབས་བརྒྱ་ལ་སོགས་པས་ནམ་མཁའི་ཁམས་ཐམས་ཅད་ཁྱབ་ཅིང་།
སྒྱུ་འཕྲུལ་ཆེན་པོའི་གར་གྱི་དབང་ཕྱུག་ཏུ་གྱུར་པ་ཡང་བཅོམ་ལྡན་འདས་ཉིད་དོ་ཞེས་སྟོན་པ
ནི། ལག་པ་བརྒྱ་པོ་ཀུན་བསྐྱོད་ཅིང་། །ཅེས་ཏེ། སེམས་ཅན་སྡུག་བསྔལ་པ་རྣམས་ལ་ཕྱག་ངར་
བརྒྱས་སྡུག་བསྔལ་སེལ་བར་བྱེད་ཅིང་། དེའི་ཆེད་དུ་བསྐྱོད་པའི་ཕྱིར། གོམ་པའི་སྟབས་ཀྱིས་
གར་བྱེད་པ་སྟེ། རྫུ་འཕྲུལ་དང་ཆོ་འཕྲུལ་རྣམས་ཀྱིས་མགུ་བར་མཛད་ནས་མི་གནས་པའི་མྱང་
འདས་ལ་འཇོག་པའི་ཕྱིར་དུ། གཡས་བརྐྱང་དང་། གཡོན་བརྐྱང་ལ་སོགས་པའི་གར་དུ་མ་
-471-

བརྩེ་ཆེན་འོད་སྣང་ལས། རྒྱུད་འགྲེལ་སྐོར། ༼༡
མཛད་པའི་ཕྱིར།
ནམ་མཁའ་ལ་སྤྱོད་བྱའི་གར་བསྟན་པའི་ཕྱིར་དུ། དཔལ་ལྡན་ལག་པ་
བརྒྱས་གང་ལ། །ནམ་མཁའ་ཁྱབ་པར་གར་བྱེད་པ་ཞེས་ཏེ། ཚོགས་གཉིས་ཀྱི་དཔལ་དང་ལྡན་
པའི་ལག་པ་བརྒྱས། ཡུལ་གང་ལ་ཕན་པར་གཟིགས་པ་ནི། ནམ་མཁའ་ཁྱབ་པར་བསྐྱོད་ཅིང༌།
ཡོངས་སུ་བསྐོར་བའི་ཚུལ་གྱིས་སེམས་ཅན་རྣམས་ཀྱི་དོན་མཛད་པའི་གར་གྱི་དབང་ཕྱུག་དམ་
པ་ཡིན་པའི་ཕྱིར། འཇིག་རྟེན་ལས་འདས་པའི་གར་གྱི་ཁྱད་པར་སྟོན་པའི་ཕྱིར་དུ། ས་ཡི་
དཀྱིལ་འཁོར་གཞི་ཡི་ཁྱོན། །རྐང་པ་ཡ་གཅིག་མཐིལ་གྱིས་གནོན། །ཞེས་ཏེ། ས་ཆེན་པོའི་
དཀྱིལ་འཁོར་གྱི་གཞིའི་ཁྱོན་ནམ་ངོས་ཐམས་ཅད། ཞབས་ཡ་གཅིག་གི་མཐིལ་གྱིས་ཀྱང
གནོན་ཅིང་ཁྱབ་པར་མཛད་པའི་ཕྱིར། རྐང་མཐེབ་སེན་མོའི་ཁྱོན་གྱིས་ཀྱང་། །ཚངས་པའི་
ཡུལ་ས་རྩེ་ནས་གནོན་པ་སྟེ། ཞབས་དེའི་མཐེ་བོའི་སེན་མོ་ཙམ་གྱིས་ཀྱང་། ཚངས་པའི་ཡུལ་
ས་སྟེ། སྲིད་པའི་རྩེ་མོའི་སྟེང་ན་ནམ་མཁའི་མཐར་ཐུག་པའི་གཟུགས་སུ། མུ་སྟེགས་པ་རྣམས་
ཀྱིས་ཡོངས་སུ་བཏགས་པ་སྟེ། དེའི་སྟེང་ནས་གནོན་པར་མཛད་པའི་ཕྱིར། ཞེས་འགྲེལ་ཆེན་དུ་
འཆད་ལ། དོན་དུ་ན། རྫུ་འཕྲུལ་གྱིས་འདུལ་བའི་སྐྱེ་བོ་ལ་ཕན་པའི་ཕྱིར་དུ། རྐང་མཐེབ་ཀྱི་
སེན་མོ་ཙམ་གྱིས་ཀྱང་། ཚངས་པའི་ཡུལ་གྱི་རྩེ་མོ་མན་ཆད་ཁྱབ་པར་སྟོན་པའི་ཕྱིར། དེ་དག་
ཀྱང་གདུལ་བྱའི་དབང་གིས་བསྟན་པ་ཙམ་ཡིན་གྱི། ངེས་པའི་དོན་དུ་ན། དོན་གཅིག་གཉིས་
མེད་ཆོས་ཀྱི་དོན། །དམ་པའི་དོན་ནི་འཇིག་པ་མེད། །ཅེས་ཏེ། སྤྲོས་པ་ཐམས་ཅད་དང་བྲལ་
བའི་སྟོང་པ་ཉིད་དུ་རོ་གཅིག་ཅིང་། གཟུང་འཛིན་གཉིས་སུ་མེད་པའི་ཡེ་ཤེས་ཀྱི་ཆོས་ཀྱི་དོན
ཙམ་ཡིན་པའི་ཕྱིར་དང་། གནས་ལུགས་དམ་པའི་དོན་དེ་ནི། ནམ་མཁའ་དང་འདྲ་བར་འཇིག་
པ་མེད་པའི་ཕྱིར། དེ་ལྟར་ན་ཡང་། རྣམ་རིག་སྣ་ཚོགས་གཟུགས་དོན་ཅན་ཏེ། སྔོན་གོམས་པའི་
ཐུགས་རྗེ་དང་སྨོན་ལམ་གྱི་མཐུས་རྣམ་རིག་སྣ་ཚོགས་པའི་གཟུགས་ཀྱི་སྣང་བས་འགྲོ་བ་
-472-

མཚན་ཡང་དག་པར་བརྗོད་པའི་འགྲེལ་པ་རྒྱུད་དོན་རབ་ཏུ་གསལ་བར་བྱེད་པ།
རྣམས་ཀྱི་དོན་མཛད་པའི་ཕྱིར། སེམས་དང་རྣམ་ཤེས་རྒྱུད་དང་ལྡན་པ་སྟེ། རྟོག་བྲལ་ཡེ་ཤེས་
ཀྱི་སེམས་དང་། རྟོགས་བཅས་རྣམ་པར་ཤེས་པའི་མཚན་ཉིད་ཅན་ཏེ། དེ་གཉིས་ཀྱི་རྒྱུད་དམ་
རྒྱུན་རབ་ཏུ་དང་བ་མེ་ལོང་གི་ངོས་དང་འདྲ་བ་ལ་སྐལ་བ་དང་འཚམས་པའི་སྣང་བ་བསྐྱེད་
པར་མཛད་པ་དང་ལྡན་པའི་ཕྱིར། དངོས་དོན་མ་ལུས་རྣམས་ལ་དགའ་བ་སྟེ། དངོས་པོ་ལ་
མངོན་པར་ཞེན་པའི་སྐྱེ་བོ་རྣམས་ཀྱི་དོན་དུ། རང་དང་སྤྱིའི་ཚུལ་གྱིས་དངོས་པོ་རྣམས་ལ་སྐྱེ་བ་
དང་གནས་པ་ལ་སོགས་པའི། བརྡ་དང་ཐ་སྙད་རྣམས་སྦྱོར་བར་མཛད་པའི་ཕྱིར། སྟོང་པ་ཉིད་
ལ་དགའ་བ་སྟེ། ཆོས་ཐམས་ཅད་ཀྱི་ཆོས་ཉིད་དེ་བཞིན་ཉིད་ལས། དོན་དམ་པར་མངོན་པར་
ཞེན་པ་མེད་པའི་ཚུལ་གྱིས་སྤྲོ་བ་དང་ལྡན་པའི་ཕྱིར། དེས་ན་འདོད་ཆགས་བློ་སྟེ། དེ་ལྟར་དེ་
བཞིན་ཉིད་ལ་ཞེན་པ་མེད་པའི་ཚུལ་གྱིས་ཞེན་པ་དེའི་ཕྱིར། སྲིད་པའི་འདོད་ཆགས་སོགས་
སྤངས་པ་སྟེ། གཟུགས་དང་གཟུགས་མེད་པའི་ཁམས་གཉིས་ལ་མངོན་པར་ཞེན་པ་ནི་སྲིད་
པའི་འདོད་ཆགས་ཏེ་དེ་ལས་འདས་པའི་ཕྱིར་དང༌། སོགས་པའི་སྒྲས་འདོད་པའི་འདོད་ཆགས་
མ་ལུས་པ་སྤངས་པའི་ཕྱིར། སྲིད་གསུམ་དགའ་བ་ཆེན་པོ་སྟེ། དེ་ལྟར་ཆོས་ཉིད་ཐུགས་སུ་ཆུད་
པས་སྲིད་པ་གསུམ་ལ་འདོད་ཆགས་དང་བྲལ་དུ་ཟིན་ཀྱང་། ཐུགས་རྗེ་ཆེན་པོས་སྲིད་པ་
གསུམ་གྱི་སེམས་ཅན་རྣམས་གདོན་པར་བྱ་བའི་ཐབས་ལ་དགྱེས་པ་ཆེན་པོ་དང་ལྡན་པའི་
ཕྱིར།
༈ གཉིས་པ་མཛད་པ་པོའི་རྣམ་པ་ནི། སྤྲིན་དཀར་དག་པ་བཞིན་དུ་དཀར། །འོད་
བཟང་སྟོན་ཀའི་ཟླ་བའི་འོད། །ཉི་མ་འཆར་ཀའི་དཀྱིལ་ལྟར་མཛེས། །སེན་མོའི་འོད་ནི་ཤས་
ཆེར་དམར། །ཅོད་པན་བཟང་པོ་མཐོན་ཀའི་རྩེ། །སྒྲ་མཆོག་མཐོན་ཀ་ཆེན་པོ་ཅན། །ནོར་བུ་
ཆེན་པོ་འོད་ཆགས་དཔལ། །སངས་རྒྱས་སྤྲུལ་པའི་རྒྱན་དང་ལྡན། །ཞེས་པ་ལ། སྤྲིན་དཀར་
-473-

བརྩེ་ཆེན་འོད་སྣང་ལས། རྒྱུད་འགྲེལ་སྐོར། ༼༡
དག་པ་བཞིན་དུ་དཀར་བ་སྟེ། ཆུ་འཛིན་དཀར་པོ་ཁ་དོག་གཞན་དང་མ་འདྲེས་པས་དག་པ་
བཞིན་དུ། དྲི་མ་དང་བྲལ་བའི་ཤེས་རབ་ཀྱི་རང་བཞིན་ཅན་གྱི་སྐུ་དང་ལྡན་པའི་ཕྱིར། འོད་
བཟང་སྟོན་ཀའི་ཟླ་བའི་འོད་དང་ལྡན་པ་སྟེ། དང་ཞིང་བསིལ་ལ་འགྲོ་བ་རྣམས་ཚིམ་པར་བྱེད་
པའི་འོད་ཟེར་དཀར་པོ་དཔག་ཏུ་མེད་པ་མངའ་བའི་ཕྱིར་དང་། ཤེས་རབ་ཀྱི་འོད་ཟེར་འཕྲོ་
བས་རྣམ་པར་མཛེས་པའི་ཕྱིར། ཉི་མ་འཆར་ཀའི་དཀྱིལ་ལྟར་མཛེས་པ་སྟེ། ཐུགས་རྗེ་ཆེན་
པོས་སེམས་ཅན་ལ་ཆགས་པའི་མདངས་ཀྱིས་ཕྱི་རོལ་ཏུ་འོད་དམར་པོས་མཛེས་པའི་ཕྱིར།
སེན་མོའི་འོད་ནི་ཤས་ཆེར་དམར་བ་སྟེ། རྒྱུ་མཚན་སྔ་མ་དེ་ཉིད་ཀྱིས་ན་འོད་དམར་པོ་དང་ལྡན་
པའི་སེན་མོ་མངའ་བའི་ཕྱིར། ཅོད་པན་བཟང་པོ་མཐོན་ཀའི་རྩེ་མོ་ཅན་ཏེ། རིན་པོ་ཆེ་མཐོན་
ཀའི་རྩེའམ་མཆོག་གི་ཁ་དོག་ལྟར་སྔོ་ཞིང་མཛེས་པའི་ཟུར་ཕུད་ལྔ་དང་ལྡན་པའི་ཕྱིར། སྐྲ་
མཆོག་མཐོན་ཀ་ཆེན་པོ་ཅན་ཏེ། ནོར་བུ་མཐོན་ཀ་ཆེན་པོ་ལྟར་ཤིན་ཏུ་སྔོ་བའི་སྐྲའི་མཆོག་
འཆང་བའི་ཕྱིར། དེ་ཡང་མཐོན་ཀ་ནི་ཅུང་ཟད་སྔོ་བ། མཐོན་ཀ་ཆེན་པོ་ནི་ཤིན་ཏུ་སྔོ་བའོ། །ནོར་
བུ་ཆེན་པོ་འོད་ཆགས་དཔལ་ཏེ། ཡིད་བཞིན་གྱི་ནོར་བུ་ཆེན་པོ་ལྟར་འགྲོ་བ་མ་ལུས་པའི་མངོན་
པར་འདོད་པའི་དོན་མཐའ་དག་རྫོགས་པར་མཛད་པའི་ཕྱིར་དང་། སྤྲུལ་པའི་འོད་ཟེར་རྣམས་
ཀྱིས་མཛེས་པའི་དཔལ་དང་ལྡན་པའི་ཕྱིར། སངས་རྒྱས་སྤྲུལ་པའི་རྒྱན་དང་ལྡན་པ་སྟེ། རིན་
པོ་ཆེ་ལ་སོགས་པའི་རྒྱན་ཐམས་ཅད་ཟིལ་གྱིས་གནོན་པར་བྱེད་པའི་སངས་རྒྱས་ཀྱི་སྤྲུལ་པའི་
རྒྱན་གྱིས་ཤིན་ཏུ་ལེགས་པར་བརྒྱན་པའི་ཕྱིར།
༈ གསུམ་པ་ལམ་རང་གི་ངོ་བོ་ནི། འཇིག་རྟེན་ཁམས་བརྒྱ་ཀུན་བསྐྱོད་པ། །རྫུ་འཕྲུལ་
རྐང་པའི་སྟོབས་ཆེན་ལྡན། །དེ་ཉིད་དྲན་པ་ཆེན་པོ་འཆང་། །དྲན་པ་བཞི་པོའི་ཏིང་འཛིན་རྒྱལ།།
བྱང་ཆུབ་ཡན་ལག་མེ་ཏོག་སྤོས། །དེ་བཞིན་གཤེགས་པའི་ཡོན་ཏན་མཚོ། །ལམ་གྱི་ཡན་ལག
-474-

མཚན་ཡང་དག་པར་བརྗོད་པའི་འགྲེལ་པ་རྒྱུད་དོན་རབ་ཏུ་གསལ་བར་བྱེད་པ།
བརྒྱད་ཚུལ་རིག །ཡང་དག་སངས་རྒྱས་ལམ་རིག་པ། །སེམས་ཅན་ཀུན་ལ་ཤས་ཆེར་ཆགས། །
ནམ་མཁའ་ལྟ་བུར་ཆགས་པ་མེད། །སེམས་ཅན་ཀུན་གྱི་ཡིད་ ལ་འཇུག །སེམས་ཅན་ཀུན་གྱི་
ཡིད་ལྟར་མགྱོགས། །སེམས་ཅན་ཀུན་གྱི་དབང་དོན་ཤེས། །སེམས་ཅན་ཀུན་གྱི་ཡིད་འཕྲོག
པ། །ཕུང་པོ་ལྔ་དོན་དེ་ཉིད་ཤེས། །རྣམ་དག་ཕུང་པོ་ལྔ་འཆང་བ། །ཞེས་པ་ལ། འཇིག་རྟེན་
ཁམས་བརྒྱ་ཀུན་བསྐྱོད་པ། །རྫུ་འཕྲུལ་རྐང་པའི་སྟོབས་ཆེན་ལྡན། །ཞེས་ཏེ། དེ་ལ་རྫུ་འཕྲུལ་
གྱི་རྐང་པ་བཞི་ནི། འདུན་པ་དང་། བརྩོན་འགྲུས་དང་། སེམས་དང་། དཔྱོད་པའི་རྫུ་འཕྲུལ་གྱི་
རྐང་པའོ། །དེ་ཡང་ཡུལ་ལ་མངོན་དུ་ཕྱོགས་པའི་འདུན་པས་ནི། ཆོས་དེ་དག་མངོན་པར་
བསྒྲུབ་བོ། །དེ་ལ་བཞུགས་པའི་བརྩོན་འགྲུས་ཀྱིས་ནི་རྫོགས་པར་བྱེད་དོ། །ངོ་བོ་ལ་རྟོག་པར
བྱེད་པའི་སེམས་ཀྱི་ནི་འཇོག་པར་བྱེད་དོ། ཁྱད་པར་ལ་མཁས་པའི་དཔྱོད་པས་ནི། དེ་དག་
རྣམ་པར་འབྱེད་པར་བྱེད་དོ། །དེ་ལྟ་བུའི་རྫུ་འཕྲུལ་གྱི་རྐང་པའི་སྟོབས་ཆེན་པོ་དང་ལྡན་པས།
འཇིག་རྟེན་གྱི་ཁམས་མཐའ་ཡས་པ་བསྐྱོད་ཅིང་གནོན་པར་མཛད་པའི་ཕྱིར། འདིར་འཇིག་
རྟེན་གྱི་ཁམས་བརྒྱ་ཞེས་པ་ནི་ཉེ་བར་མཚོན་པ་ཙམ་སྟེ། གཞན་དུ་ན་ས་བཅུ་པའི་མདོ་ལས་རྒྱ་
ཆེར་གསུངས་པ་ལྟར། བསམ་གྱིས་མི་ཁྱབ་པའི་ཕྱིར། དེ་ཉིད་དྲན་པ་ཆེན་པོ་འཆང་བ་སྟེ། ཡུལ་
བཅུ་ལ་དྲན་པ་ཉེ་བར་བཞག་པའི་དྲན་པ་ཆེན་པོ་དེ་དག་དང་ལྡན་པའི་ཕྱིར། བཅུ་པོ་དེ་ཡང་
གང་ཞེ་ན། ལུས་དྲན་པ་ཉེ་བར་བཞག་པ་དང་། ཚོར་བ། སེམས། ཆོས། སངས་རྒྱས་རྗེས་སུ་
དྲན་པའི་དྲན་པ་ཉེ་བར་བཞག་པ་དང་། དེ་བཞིན་དུ་ཆོས། དགེ་འདུན། ཚུལ་ཁྲིམས། གཏོང་བ།
ལྷ་རྗེས་སུ་དྲན་པ་ཉེ་བར་བཞག་པའོ། །དྲན་པ་བཞི་པོ་ཏིང་འཛིན་རྒྱལ་ཏེ། སྟོང་པ་ཉིད་དང་།
མཚན་མ་མེད་པ་དང་། སྨོན་པ་མེད་པ་དང་། རང་བཞིན་གྱིས་འོད་གསལ་བ་དྲན་པའི་ཚུལ་
ཅན། དཔའ་བར་འགྲོ་བ་ལ་སོགས་པའི་ཏིང་ངེ་འཛིན་བརྒྱ་སྟོང་གི་བདག་པོར་གྱུར་པའི་ཕྱིར།
-475-

བརྩེ་ཆེན་འོད་སྣང་ལས། རྒྱུད་འགྲེལ་སྐོར། ༼༡
བྱང་ཆུབ་ཡན་ལག་མེ་ཏོག་སྤོས་ཏེ། བྱང་ཆུབ་ཀྱི་ཡན་ལག་བདུན་པོ་ཉིད། སྒོམ་ལམ་འབྲས་
བུའི་རྒྱུར་གྱུར་པའི་མེ་ཏོག་ཡིན་ལ། དེ་རྣམས་ཀྱི་སྤོས་སམ་དྲི་འཇིག་རྟེན་གྱི་ཁམས་མ་ལུས་པ་
ཁྱབ་པའི་ཡོན་ཏན་དང་། ཡེ་ཤེས་ཀྱི་རང་བཞིན་དང་ལྡན་པའི་ཕྱིར། དེ་བཞིན་གཤེགས་པའི་
ཡོན་ཏན་མཚོ་སྟེ། དེ་བཞིན་གཤེགས་པ་ཐམས་ཅད་ཀྱི་ཐུན་མོང་མ་ཡིན་པའི་ཡོན་ཏན་མ་
འདྲེས་པ་བཅོ་བརྒྱད་ལ་སོགས་པ་རྣམས་ཤིན་ཏུ་རྒྱ་ཆེ་ཞིང་། ཡོན་ཏན་རིན་པོ་ཆེའི་འབྱུང་
གནས་སུ་གྱུར་པ་དང་ལྡན་པའི་ཕྱིར། ལམ་གྱི་ཡན་ལག་བརྒྱད་ཚུལ་རིག་པ་སྟེ། འཕགས་པའི་
ལམ་ཡན་ལག་བརྒྱད་པ་ཉན་ཐོས་དང་རང་སངས་རྒྱས་རྣམས་དང་། ཐུན་མོངས་མ་ཡིན་པའི་
ཚུལ་གྱིས་མཁྱེན་པའི་ཕྱིར། དེ་ཉིད་ཀྱིས་ན། ཡང་དག་སངས་རྒྱས་ལམ་རིག་པ་སྟེ། སངས་
རྒྱས་ཀྱི་ལམ་ཆོས་ཀྱི་དབྱིངས་གཞན་གྱིས་བསྟན་པ་ལ་མི་ལྟོས་པར། རང་ཉིད་ཀྱི་ཕྱིན་ཅི་མ་
ལོག་པར་ཐུགས་སུ་ཆུད་པའི་ཕྱིར། སེམས་ཅན་ཀུན་ལ་ཤས་ཆེར་ཆགས་པ་སྟེ། སེམས་ཅན་
ཐམས་ཅད་ མི་གནས་པའི་མྱ་ངན་ལས་འདས་པ་ལ་འཇུག་པའི་ཐུགས་རྗེ་ཆེན་པོའི་ངོ་བོ་ཉིད་
དུ་གྱུར་པའི་ཕྱིར། ནམ་མཁའ་ལྟ་བུར་ཆགས་པ་མེད་པ་སྟེ། ཆོས་ཐམས་ཅད་རང་བཞིན་མེད་
པར་ཐུགས་སུ་ཆུད་པ། དྲི་མ་མེད་པའི་ཤེར་ཕྱིན་གྱི་ངོ་བོ་ཉིད་ཡིན་པའི་ཕྱིར། སེམས་ཅན་ཀུན་
གྱི་ཡིད་ལ་འཇུག་པ་སྟེ། སེམས་ཅན་ཐམས་ཅད་ཀྱི་སེམས་ཀྱི་ཆོས་ཉིད་མཉམ་པ་ཉིད་ཐུགས་
སུ་ཆུད་པའི་ཕྱིར། སེམས་ཅན་ཀུན་གྱི་ཡིད་ལྟར་མགྱོགས་པ་སྟེ། འདུལ་བའི་དུས་ལས་མི་
འདའ་བར་ཅིག་ཆར་དུ་སེམས་ཀྱི་རྗེས་སུ་འགྲོ་བས། ཆོས་ཀྱི་དེ་ཁོ་ན་ཉིད་སྣང་བར་མཛད་
པའི་ཕྱིར། སེམས་ཅན་ཀུན་ གྱི་དབང་དོན་ཤེས་པ་སྟེ། དད་སོགས་ཀྱི་དབང་པོ་རབ་འབྲིང་ཐ་
མ་མཁྱེན་ནས་དེ་དང་རྗེས་སུ་མཐུན་པའི་ཆོས་སྟོན་པའི་ཕྱིར། སེམས་ཅན་ཀུན་གྱི་ཡིད་འཕྲོག་
པ་སྟེ། སེམས་ཅན་ཐམས་ཅད་དང་རྗེས་སུ་མཐུན་པའི་སྐུ་ཡིད་འཕྲོག་པ་སྟོན་པར་མཛད་པའི་
-476-

མཚན་ཡང་དག་པར་བརྗོད་པའི་འགྲེལ་པ་རྒྱུད་དོན་རབ་ཏུ་གསལ་བར་བྱེད་པ།
ཕྱིར། ཕུང་པོ་ལྔ་དོན་དེ་ཉིད་ཤེས་ པ་སྟེ། གཟུགས་སོགས་ཀྱི་ཕུང་པོ་རྣམས་ཐ་སྙད་སྒྱུ་མ་ལྟ་བུ་
དང་། དོན་དམ་པར་གཟོད་མ་ནས་མ་སྐྱེས་པའི། དེ་ཁོ་ན་ཉིད་ལེགས་པར་མཁྱེན་པའི་ཕྱིར།
རྣམ་དག་ཕུང་པོ་ལྔ་འཆང་བ་སྟེ། ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། རྣམ་
པར་གྲོལ་བ་དང་། རྣམ་པར་གྲོལ་བའི་ཡེ་ཤེས་མཐོང་བའི་ཕུང་པོ་སྟེ། ཟག་པ་མེད་པའི་ཕུང་
པོ་ལྔའི་ངོ་བོ་ཉིད་རྟག་ཏུ་འཛིན་པའི་ཕྱིར།
༈ བཞི་པ་ལམ་གྱིས་ངེས་པར་འབྱུང་བའི་ཚུལ་ནི། ངེས་འབྱུང་ཀུན་གྱི་མཐའ་ལ་
གནས། །ངེས་པར་འབྱུང་བ་ཀུན་ལ་མཁས། །ངེས་འབྱུང་ཀུན་གྱི་ལམ་ལ་གནས། །ངེས་པར་
འབྱུང་བ་ཀུན་སྟོན་པ། །ཡན་ལག་བཅུ་གཉིས་སྲིད་རྩ་བཏོན། །དག་པ་རྣམ་པ་བཅུ་གཉིས་
འཆང༌། །བདེན་བཞིའི་ཚུལ་གྱི་རྣམ་པ་ཅན། །ཤེས་པ་བརྒྱད་པོ་རྟོགས་པ་འཆང་། །བདེན་དོན་
རྣམ་པ་བཅུ་གཉིས་ལྡན། །དེ་ཉིད་རྣམ་པ་བཅུ་དྲུག་རིག །རྣམ་པ་ཉི་ཤུས་བྱང་ཆུབ་པ། །རྣམ་
པར་སངས་རྒྱས་ཀུན་རིག་མཆོག །ཅེས་པ་ལ། ངེས་འབྱུང་ཀུན་གྱི་མཐའ་ལ་གནས་པ་སྟེ།
ཐེག་པ་གསུམ་གྱི་ངེས་པར་འབྱུང་བའི་མཐར་ཐུག་པ་ལ་གཞན་འཇོག་ཅིང་རང་ཉིད་བཞུགས་
པའི་ཕྱིར། ངེས་པར་འབྱུང་བ་ཀུན་ལ་མཁས་པ་སྟེ། དེ་ཐམས་ཅད་ཀྱི་རང་གི་ངོ་བོ་དང་། ཁྱད་
པར་ཇི་ལྟ་བ་བཞིན་ཐུགས་སུ་ཆུད